Ek is die lig vir die wêreld! - Dr Wilhelm Leuschner - Wapadrant
Ek is die lig vir die wêreld! - Dr Wilhelm Leuschner
EK IS DIE LIG VIR DIE WÊRELD
JESUS IS DIE LIG
Wie is bang vir die donker? Ons hou nie van donker nie... My kinders is nou nog so dat hulle in die aand ’n liggie nodig het. (En kom ek deel ’n geheim met julle ... ek hou ook nie daarvan nie... ESKOM, hoor julle!)
In die Bybel word die kontras tussen donker en lig baie gebruik. Dit begin in Genesis 1. Wat is die eerste ding wat God maak? LIG! Lig uit die duisternis. Reg deur die Bybel word lig verbind aan wat goed is, aan God en donkerte of duisternis aan wat sleg is, aan die duiwel.
In Handelinge 26 stuur God vir Paulus na die heidennasies toe. Hoor sy opdrag in vers 17:
Jy moet hulle oë oopmaak sodat hulle hulle van die duisternis tot die lig en van die mag van die Satan tot God kan bekeer.
In Johannes 8 maak Jesus hierdie lewensveranderende stelling:
“Ek is die lig vir die wêreld. Wie My volg, sal nooit in die duisternis lewe nie, maar sal die lig hê wat lewe gee.”
As ek vir Jesus volg, sal ek nie in die donker leef nie!
Meeste mense wat in die kerk groot geword het, ken hierdie stelling. Maar weet julle wat is die konteks hiervan? Weet julle wat het gebeur net voor Jesus hierdie stelling in vers 12 maak?
Wel, dis een van die mees bekende en mees genadegevulde gedeeltes in die hele Bybel, die verhaal van die vrou wat op owerspel betrap is. Nou vir die kinders wat nie weet wat owerspel is nie... Vra gou julle pa of ma... Nou is almal bekommerd. Kom ek probeer: owerspel is nie ’n speletjie nie. Dis ’n baie lelike sonde. Dis wanneer 2 mense wat nie met mekaar getroud is nie, lewe asof hulle wel getroud is. Partykeer is nie die man of die vrou getroud nie, partykeer is die man of die vrou met iemand anders getroud, maar dan leef hulle met ’n ander man of vrou asof hulle getroud is.
Vir die groter kinders, dis om seks te hê met iemand met wie jy nie getroud is nie.
Kom ons hoor wat gebeur met hierdie vrou:
Johannes 8:1-11: NLV
Jesus het egter na die Olyfberg toe gegaan. 2Teen dagbreek die volgende oggend het Jesus weer na die tempel toe gekom en die hele volk het na Hom toe gestroom. Hy het toe gaan sit en hulle onderrig.
3Die skrifkenners en die Fariseërs bring toe ’n vrou wat op die daad van owerspel betrap is, en laat haar tussen hulle staan.
4Hulle sê vir Hom: “Leermeester, hierdie vrou is uitgevang terwyl sy besig was met ’n daad van owerspel.
Mmmmm.... So iemand het ’n paartjie betrap terwyl hulle besig was met owerspel. Wat is die eerste vraag wat by opkom toe jy dit hoor? ....... Waar is die man? Want, soos my ma gesê het, “it takes two to tango”.... Maar dis hoe dit daardie tyd gewerk het.
Is hierdie vrou skuldig? JA! Sy is op heterdaad betrap! Sy is waarskynlik halfkaal of dalk net met ’n kombers om uit die huis geruk en deur die strate gesleep tot by die tempel. Sy is skuldig, sy is verneder, sy is blootgestel – die donkerste uur in haar lewe!
Dink so daaraan: gestel ’n halfkaal vrou wat ons almal ken word nou deur ’n groep ouderlinge hier ingesleep met die woorde: “Ons het haar op heterdaad betrap met ’n man met wie sy nie getroud is nie...”
5Moses het in die wet aan ons die opdrag gegee om sulke vroue te stenig, maar wat sê u daaroor?” 6Dit het hulle net gesê om Hom te toets sodat hulle iets kon kry om Hom oor aan te kla.
Hulle wou Jesus uitvang, hulle wou iets kry om Hom oor aan te kla.
As Jesus sou sê: “Dis reg, stenig haar” sou Hy sy reputasie as ’n man van liefde verloor.
As Jesus sou sê: “Nee, moenie haar stenig nie” sou Hy sê dat die wet van Moses nie meer geld nie, wat sou beteken dat al die Jode Hom sou verwerp en rede het om Hom dood te maak.
Jesus het egter afgebuk en met sy vinger op die grond geskryf.
Jesus ignoreer hulle! Wat het Hy geskryf? Ons weet nie eintlik nie, maar baie teoloë vandag dink dat wat Hy geskryf het, was die sondes van al die manne wat daar rondom Hom gestaan nie. Daar is twee redes daarvoor:
1. Van die latere Bybel manuskripte het dit so ingeskryf.
2. Daar is 2 Griekse woorde vir “skryf”. “graphin” en “katagraphin”. “graphin” beteken “om neer te skryf”, maar “katagraphin”, wat hier gebruik word, beteken “om ’n rekord teen neer te skryf”.
Siende dat Jesus God is, is dit hoogs waarskynlik dat Jesus ’n rekord neerskryf teen die manne wat hierdie vrou kom aankla.
7Toe hulle aanhou om vrae te vra, het Jesus regop gestaan en vir hulle gesê: “Laat die een onder julle wat sondeloos is, die eerste een wees wat ’n klip na haar gooi.”
Die woord wat met “sondeloos” vertaal is, beteken selfs nog meer. Dit beteken letterlik “sonder sonde en sonder ’n skuldige gewete”. Jy het nie sonde gedoen nie EN jou gewete pla jou ook nie omdat jy ’n sonde wou doen nie...
Kan jy dit sê? Ek het nog nooit sonde gedoen nie en ek wou ook nog nooit nie. My gewete is skoon...
8Daarna het Jesus weer gehurk en op die grond geskryf.
9Nadat hulle dit gehoor het, het hulle een vir een begin weggaan, eerste die familiehoofde. Jesus is alleen agtergelaat terwyl die vrou nog in die middel staan.
Hoekom het die familiehoofde eerste geloop? Ek weet nie... Miskien is dit omdat hulle die oudstes was. Hulle het dalk besef dat hulle die meeste sondes in hulle lewe al het, dat hulle die minste reg het om ander te veroordeel...
10Toe Jesus weer orent kom, het Hy vir haar gesê: “Dame, waar is hulle heen? Het niemand jou veroordeel nie?”
11Sy het geantwoord: “Niemand nie, Meneer.” Jesus sê toe vir haar: “Ook Ek veroordeel jou nie.
Die grootste genade ooit! “Ek veroordeel jou nie.” Ek weet alles en ja, voor die Wet is jy skuldig, maar my Liefde veroordeel jou nie.
Hoor jy dit vandag?
Jy wat hier ingestap het en skuldig voel. “Ek veroordeel jou nie.”
Jy wie se lewe vol sonde is. “Ek veroordeel jou nie.”
Jy wat op heterdaad betrap is. “Ek veroordeel jou nie.”
Jy wat met ’n skuldige gewete rondloop. “Ek veroordeel jou nie.”
Vir my wat in Jesus is, wat in die ware wingerdstok is, vir my is daar geen veroordeling nie.
Ja, daar is ’n aanklaer, maar dis nie Jesus nie. Dis die duiwel. Hy bly ons herinner aan ons sonde, Hy bly ons herinner aan ons foute, Hy bly ons herinner aan wie ons is.
As die duiwel jou herinner aan jou verlede, herinner hom aan sy toekoms.
As die duiwel jou herinner aan wie jy is, herinner hom aan wie Jesus is.
As die duiwel jou wil leer dat jy ’n ‘loser’ is, herinner hom aan Jesus wat die duiwel ’n ‘loser’ gemaak het, herinner hom daaraan dat ons wat in Jesus is, meer as oorwinnaars is!
Maar die verhaal is nog nie klaar nie...
Hoor Jesus in jou lewe:
Ek het jou lief soos jy is, daarom veroordeel Ek jou nie.
Ek het jou lief soos jy is, daarom vergewe Ek jou.
Ek het jou lief soos jy is ... MAAR Ek het jou te lief om jou so te los.
Gaan maar, en moet van NOU af nie meer sonde doen nie.”
Mmmm... Dis ... nogal erg. Ons sou dalk wou sê: “Gaan probeer jou bes om dit nie weer te doen nie. ... Ek verstaan dat jou pa jou mishandel het en nou soek jy toenadering op verkeerde maniere – gaan werk daaraan. ... Ek weet dat jou man nie vir jou die liefde gee wat jy verdien nie, maar probeer tog net weer.”
Maar nie Jesus nie. “Stop. Moenie meer sonde doen nie.” Dis wat Hy vir die vrou sê....
“Stop. Moenie meer sonde doen nie.” Dis wat Hy vir my en jou sê.... Nie probeer jou bes nie, nie “Ek verstaan nie”; STOP DIT NOU!
Stop jou pornografie, stop jou drank, stop jou oneerlikheid, stop jou owerspel, stop jou vloek, stop jou rassisme, stop jou vuil taal, stop jou verslawing, stop jou skinder. Moet van NOU af nie meer sonde doen nie.
En jy kan! Hoekom?
En dan vers 12:
Ek is die lig vir die wêreld, maar meer nog: Ek is die lig vir JOU wêreld! Ek is die hoop vir JOU!
Jy KAN anders lewe, nie oor wie JY is nie, maar oor wie EK is!
My toekoms kan beter wees as my verlede, nie oor wie EK is nie, maar oor wie JESUS is.
“Ek het jou lief soos jy is, maar Ek het jou te lief dat jy so bly”.
Jy kan nie iets slegs stop deur NEE! te sê nie. Jy moet JA! sê vir iets groter!
Dis die boodskap van die doop: EK het jou lief soos jy is! Maar moenie so bly nie!
Was sy skuldig? JA
Het sy straf verdien? JA
Maar Jesus se liefde veroordeel nie, Jesus se liefde vergewe.
Maar Jesus se liefde los haar nie daar nie. “Jou verlede is vergewe. Jou toekoms begin nou. Maak dit reg.”
Volg My. Lewe in My lig!
Is JY vandag skuldig?
Verdien Jy straf?
Hoor Jesus: “Ek veroordeel jou nie. Gaan maar, en moet van nou af nie meer sonde doen nie. Ek is die lig vir die wêreld. Wie My volg, sal nooit in die duisternis lewe nie, maar sal die lig hê wat lewe gee.”
Ek is ... die WARE wingerstok
1. Jy kan, nie omdat jy die regte een is nie, maar omdat EK die regte een is
2. EK het jou lief soos jy is, maar te lief om jou so te los